Kakawin Arjunawiwāha/Pupuh 4
Pupuh 4 - Basantatilaka 

1. 
a. akweh tĕkapnya rumuwat brata Paṇḍuputra
b. lunghā ng diwangkara gumantyani kang śaśāngka 
c. tamtām aninghali wilāsanikang surastri
d. oyut mahânuluhi lĕs sumilib kameghan

2. 
a. lwirnya-n kĕdö mulati gātra sang arya Pārtha 
b. mingmang mamañcana kabañcana deni kungnya 
c. mary ānahângidu-ngidung humiring laranya
d. tunggal makangsi makĕcap mamĕṭik-mĕṭik jĕng

3.
a. wwantĕn mañumbana puḍak ginuritnya Pārtha 
b. ndan suswa-suswani kinolnya hana n liningling 
c. rakryan wĕdinta tan akun lĕwu panghawista
d. eman kitâbapa niragraha masku lingnya

4. 
a. līlā hanâmati-mati wruh amet wilāsa
b. manglālanângapiti rakwa tangan sang arya
c. edan mahânukupakĕn karikang susunya
d. kadyângrĕngö wuluh aghāṣa hatinya mūrcha

5. 
a. len tang marêng natar agoṣṭi mahângiring doh 
b. denyâwisik-wisik awor guyu śabda mesi
c. mañjing muwah manĕmu leśya muritnya kāri
d. ngkānê kisapwanira rakwa wĕkasnya ngūni

6.
a. swecchā hana n tĕhĕr asanghulunan lĕkasnya
b. mĕnggĕp kĕnĕp hinilagan kapitunggal angher
c. kenken mingis kadi pacĕh tĕkap ing kaśaktin
d. wwantĕn katon midĕm-idĕm cala tan tinanggap

7.
a. ambĕknikang kapitĕmĕn mangarang hanê heng
b. śokângure kadi pangāśraya ring śāśāngka
c. toh hyang wulan ndak aminang pwa raras lawan rūm
d. ndak syuh samādhinira sang wiku wītarāga

8.
a. nā ng lingnya sang prawara Phālguna niṣkalĕngka
b. pañcendriyâwĕdi tumon wiṣayanya ngūni
c. wruh mangrĕngö wruh umulat juga tan wikalpa
d. maryângaweṣa ri hĕningnira saprahara

9.
a. sangsipta sampun alĕk ambĕkikang surastrī
b. anghing tigang wĕngi lawasnya mawanti-wanti
c. enak pwa dhīranira tan kawĕnang winighnan
d. mantuk ta yâpapatihan hati mesi Pārtha

10.
a. prapta pwa yâsuma panambah i sang hyang Indra
b. enak tĕkapnya mawarah gumĕlar kramanya
c. saswarga harṣanira kapwa manādhukāra
d. akweh mangañjali ri deśaning Indrakīla 

Arjunawiwāha
Kakawin Arjunawiwāha